# Província de Slesvig-Holstein

La Província de Slesvig-Holstein (Provinz Schleswig-Holstein) va ser una província del Regne de Prússia i de l'Estat Lliure de Prússia de 1868 a 1946. La capital va ser Kiel de 1866 a 1879 i de 1917 a 1946, i Slesvig de 1879 a 1917.

## Història

Va ser creada a partir dels ducats de Slesvig i Holstein, que havien estat conquerits per part de Prússia i l'Imperi austríac a Dinamarca durant la Guerra dels Ducats de l'any 1864. Després de la Guerra Austroprussiana de 1866, que va acabar amb la derrota austríaca, Slesvig i Holstein van ser annexats per Prússia. La província va ser creada el 1868 i també va incloure el Ducat de Lauenburg des de 1876.
Després de la derrota de l'Imperi alemany a la Primera Guerra Mundial, els poders aliats van organitzar dos plebiscits al nord i al centre de Slesvig el 10 de febrer i el 14 de març de 1920, respectivament. Al nord de Slesvig, un 75% va votar a favor de la reunificació amb Dinamarca i el 25% per quedar-se amb Alemanya. A Slesvig central, la situació es va invertir amb un 80% de votació per Alemanya i un 20% per Dinamarca. No es va votar el terç meridional de Slesvig, ja que es considerava que gairebé tots els habitants votarien per romandre a Alemanya.
El 15 de juny de 1920, Slesvig septentrional es va reunir oficialment amb Dinamarca (Comtat de Jutlàndia Meridional). La resta de Slesvig es va mantenir com a part de Slesvig-Holstein, ara província de l'Estat Lliure de Prússia.
Amb la Llei del Gran Hamburg de 1937, la ciutat hanseàtica de Lübeck i l'enclavament de Lübeck que pertanyia a Oldenburg es van incorporar a la província de Slesvig-Holstein, mentre que un nombre de municipis pròxims a Hamburg, entre ells els districtes de la ciutat d'Altona i Wandsbek es van incorporar a la ciutat d'Hamburg. Aquest, com a contrapartida, va cedir els seus exclavaments de Geesthacht i Großhansdorf a Slesvig-Holstein.
Després de la Segona Guerra Mundial, Slesvig-Holstein va quedar a la zona d'ocupació britànica, encara que alguns municipis de la província, a l'est de Ratzeburg es van intercanviar per municipis de Mecklenburg de la zona d'ocupació soviètica (Acord Liasxenko-Barber). La secció ocupada pels britànics es va convertir en el nou estat alemany de Slesvig-Holstein, el 23 de 1946 d'agost, i es va unir a la República Federal d'Alemanya 23 de maig de 1949.

## Divisió administrativa

A partir de l'1 d'octubre de 1868 només hi havia una regió administrativa: (Slesvig).
Slesvig
* Districtes urbans (Stadtkreise)
* Flensburg (des de 1889, separat del districte de Flensburg)
* Districtes rurals (Landkreise)
* Districte d'Apenrade (fins al 1920)
* Districte d'Eckernförde
* Districte d'Eiderstedt (entre 1932 i 1933 es va fusionar amb el districte de Husum)
* Districte de Flensburg
* Districte de Hadersleben (fins al 1920)
* Districte de Husum (entre 1932 i 1933 es va fusionar amb el districte d'Eiderstedt)
* Districte de Husum-Eiderstedt 1932–1933
* Districte de Schleswig
* Districte de Sonderburg (fins al 1920)
* Districte de Südtondern (fins al 1920)
* Districte de Tondern (fins al 1920)
Holstein
* Districtes urbans (Stadtkreise)
* Altona (a partir del 1937 part de la ciutat d'Hamburg)
* Kiel (des de 1883, separat del districte de Kiel)
* Lübeck (incorporat al 1937)
* Neumünster (des de 1901, separat del districte de Kiel)
* Wandsbek (des del 1901, separat del districte de Stormarn; a partir del 1937 part de la ciutat d'Hamburg)
* Districtes rurals (Landkreise)
* Districte de Bordesholm (1907–1932; abans del districte de Kiel, després distribució d'àrea als districtes Rendsburg, Segeberg i Plön)
* Districte de Dithmarschen (1932–1933)
* Districte d'Eutin (des del 1937, anteriorment enclavament d'Oldenburg)
* Districte de Helgoland (1922–1932; abans del districte de Süderdithmarschen, després del districte de Pinneberg)
* Districte de Herzogtum Lauenburg (des de 1876)
* Districte de Kiel (fins al 1907, després del districte de Bordesholm)
* Districte de Norderdithmarschen (entre 1932 i 1933 es va fusionar amb el districte de Süderdithmarschen)
* Districte d'Oldenburg in Holstein
* Districte de Pinneberg
* Districte de Plön
* Districte de Rendsburg
* Districte de Segeberg
* Districte de Steinburg
* Districte de Stormarn
* Districte de Süderdithmarschen (entre 1932 i 1933 es va fusionar amb el districte de Norderdithmarschen)

## Referències

* ↑ Elklit, Jørgen; Noack, Johan Peter; Tonsgaard, Ole «A National Group as a Social System: The Case of the German Minority in North Schleswig». Journal of Intercultural Studies, 1, 1, 1980, pàg. 5–19. DOI: 10.1080/07256868.1980.9963137.
* ↑ Wolfgang Benz, Potsdam 1945: Besatzungsherrschaft und Neuaufbau im Vier-Zonen-Deutschland, Múnic: Deutscher Taschenbuch Verlag, (=dtv Reihe Deutsche Geschichte der neuesten Zeit vom 19. Jahrhundert bis zur Gegenwart; vol. 4522), p. 262. ISBN 3-423-04522-1

## Bibliografia

* Robert Bohn: Geschichte Schleswig-Holsteins. Verlag C.H. Beck, München 2006, ISBN 978-3-406-50891-2